Man (54) vas vir reusehoeveelheid daggaFoto: Verskaf. ŉ Wenk van ŉ lid van die publiek het Vrydag gelei tot die konfiskering van ŉ reusehoeveelheid dagga by ŉ huis in Odendaalsrus in die Vrystaat. Kapt. Stephen Thakeng, woordvoerder van die polisie, het gesê die polisie het omstreeks 12:00 die wenk ontvang oor ŉ groot hoeveelheid dagga, asook ŉ daggaplantasie in ŉ huis in Odendaalsrus. “Die blitspatrollie het vinnig seker gemaak om ŉ lasbrief vir die deursoeking van die huis in die hande te kry en onmiddellik reageer.” Daar is beslag gelê op sowat 10 kg se dagga, asook daggaplante in die tuin. Volgens Thakeng is ŉ man (54) in hegtenis geneem. Hy sal Maandag in die Odendaalsrus-landdroshof verskyn. Kol. Disebo Cezula, stasiebevelvoerder van Odendaalrus, het sy dank uitgespreek teenoor die persoon wat die wenk gegee het. “So ŉ groot hoeveelheid dagga kon maklik in die hande van ons jeug beland het.”